11
1 Καὶ ἐγένετο ὅτε ἐτέλεσεν ὁ Ἰησοῦς διατάσσων τοῖς δώδεκα μαθηταῖς αὐτοῦ, μετέβη ἐκεῖθεν τοῦ διδάσκειν καὶ κηρύσσειν ἐν ταῖς πόλεσιν αὐτῶν.
Messengers from John the Baptist
2 Ὁ δὲ *Ἰωάννης ἀκούσας ἐν τῷ δεσμωτηρίῳ τὰ ἔργα τοῦ Χριστοῦ, πέμψας †δύο τῶν μαθητῶν αὐτοῦ, 3 εἶπεν αὐτῷ, Σὺ εἶ ὁ ἐρχόμενος, ἢ ἕτερον προσδοκῶμεν; 4 Καὶ ἀποκριθεὶς ὁ Ἰησοῦς εἶπεν αὐτοῖς, Πορευθέντες ἀπαγγείλατε ‡Ἰωάννῃ ἃ ἀκούετε καὶ βλέπετε· 5 τυφλοὶ ἀναβλέπουσι, καὶ χωλοὶ περιπατοῦσι, λεπροὶ καθαρίζονται, καὶ κωφοὶ ἀκούουσι, §νεκροὶ ἐγείρονται, καὶ πτωχοὶ εὐαγγελίζονται· 6 καὶ μακάριός ἐστιν, ὃς *ἐὰν μὴ σκανδαλισθῇ ἐν ἐμοί.
7 Τούτων δὲ πορευομένων, ἤρξατο ὁ Ἰησοῦς λέγειν τοῖς ὄχλοις περὶ †Ἰωάννου, Τί ‡ἐξήλθετε εἰς τὴν ἔρημον θεάσασθαι; Κάλαμον ὑπὸ ἀνέμου σαλευόμενον; 8 Ἀλλὰ τί §ἐξήλθετε ἰδεῖν; Ἄνθρωπον ἐν μαλακοῖς *ἱματίοις ἠμφιεσμένον; Ἰδού, οἱ τὰ μαλακὰ φοροῦντες ἐν τοῖς οἴκοις τῶν †βασιλείων ‡εἰσίν. 9 Ἀλλὰ τί §ἐξήλθετε *ἰδεῖν; Προφήτην; Ναί, λέγω ὑμῖν, καὶ περισσότερον προφήτου. 10 Οὗτος †γάρ ἐστι περὶ οὗ γέγραπται,
Ἰδού, ἐγὼ ἀποστέλλω τὸν ἄγγελόν μου πρὸ προσώπου σου,
ὃς κατασκευάσει τὴν ὁδόν σου ἔμπροσθέν σου.
11 Ἀμὴν λέγω ὑμῖν, οὐκ ἐγήγερται ἐν γεννητοῖς γυναικῶν μείζων ‡Ἰωάννου τοῦ βαπτιστοῦ· ὁ δὲ μικρότερος ἐν τῇ βασιλείᾳ τῶν οὐρανῶν μείζων αὐτοῦ ἐστιν. 12 Ἀπὸ δὲ τῶν ἡμερῶν §Ἰωάννου τοῦ βαπτιστοῦ ἕως ἄρτι ἡ βασιλεία τῶν οὐρανῶν βιάζεται, καὶ βιασταὶ ἁρπάζουσιν αὐτήν. 13 Πάντες γὰρ οἱ προφῆται καὶ ὁ νόμος ἕως *Ἰωάννου †προεφήτευσαν· 14 καὶ εἰ θέλετε δέξασθαι, αὐτός ἐστιν ‡Ἠλίας ὁ μέλλων ἔρχεσθαι. 15 Ὁ ἔχων ὦτα §ἀκούειν ἀκουέτω.
16 Τίνι δὲ ὁμοιώσω τὴν γενεὰν ταύτην; Ὁμοία ἐστὶ *παιδίοις †ἐν ἀγοραῖς καθημένοις, ‡καὶ προσφωνοῦσι τοῖς §ἑταίροις αὐτῶν, 17 *καὶ λέγουσιν,
Ηὐλήσαμεν ὑμῖν, καὶ οὐκ ὠρχήσασθε·
ἐθρηνήσαμεν †ὑμῖν, καὶ οὐκ ἐκόψασθε.
18 Ἦλθε γὰρ ‡Ἰωάννης μήτε ἐσθίων μήτε πίνων, καὶ λέγουσι, Δαιμόνιον ἔχει. 19 Ἦλθεν ὁ υἱὸς τοῦ ἀνθρώπου ἐσθίων καὶ πίνων, καὶ λέγουσιν, Ἰδού, ἄνθρωπος φάγος καὶ οἰνοπότης, τελωνῶν φίλος καὶ ἁμαρτωλῶν. Καὶ ἐδικαιώθη ἡ σοφία ἀπὸ τῶν §τέκνων αὐτῆς.
Woe to the Unrepentant
20 Τότε *ἤρξατο ὀνειδίζειν τὰς πόλεις ἐν αἷς ἐγένοντο αἱ πλεῖσται δυνάμεις αὐτοῦ, ὅτι οὐ μετενόησαν. 21 Οὐαί σοι, †Χοραζίν, οὐαί σοι, ‡Βηθσαϊδά, ὅτι εἰ ἐν Τύρῳ καὶ Σιδῶνι §ἐγένοντο αἱ δυνάμεις αἱ γενόμεναι ἐν ὑμῖν, πάλαι ἂν ἐν σάκκῳ καὶ *σποδῷ μετενόησαν. 22 Πλὴν λέγω ὑμῖν, Τύρῳ καὶ Σιδῶνι ἀνεκτότερον ἔσται ἐν ἡμέρᾳ κρίσεως, ἢ ὑμῖν. 23 Καὶ σύ, †Καπερναούμ, ‡ἡ ἕως τοῦ οὐρανοῦ ὑψωθεῖσα, ἕως ᾍδου §καταβιβασθήσῃ· ὅτι εἰ ἐν Σοδόμοις *ἐγένοντο αἱ δυνάμεις αἱ γενόμεναι ἐν σοί, †ἔμειναν ἂν μέχρι τῆς σήμερον. 24 Πλὴν λέγω ὑμῖν ὅτι γῇ Σοδόμων ἀνεκτότερον ἔσται ἐν ἡμέρᾳ κρίσεως, ἢ σοί.
Come to Me, and I Will Give You Rest
25 Ἐν ἐκείνῳ τῷ καιρῷ ἀποκριθεὶς ὁ Ἰησοῦς εἶπεν, Ἐξομολογοῦμαί σοι, πάτερ, Κύριε τοῦ οὐρανοῦ καὶ τῆς γῆς, ὅτι ‡ἀπέκρυψας ταῦτα ἀπὸ σοφῶν καὶ συνετῶν, καὶ ἀπεκάλυψας αὐτὰ νηπίοις. 26 Ναί, ὁ πατήρ, ὅτι οὕτως §ἐγένετο εὐδοκία ἔμπροσθέν σου. 27 Πάντα μοι παρεδόθη ὑπὸ τοῦ πατρός μου· καὶ οὐδεὶς ἐπιγινώσκει τὸν υἱόν, εἰ μὴ ὁ πατήρ· οὐδὲ τὸν πατέρα τις ἐπιγινώσκει, εἰ μὴ ὁ υἱός, καὶ ᾧ ἐὰν βούληται ὁ υἱὸς ἀποκαλύψαι. 28 Δεῦτε πρός με πάντες οἱ κοπιῶντες καὶ πεφορτισμένοι, κἀγὼ ἀναπαύσω ὑμᾶς. 29 Ἄρατε τὸν ζυγόν μου ἐφ᾽ ὑμᾶς καὶ μάθετε ἀπ᾽ ἐμοῦ, ὅτι *πρᾷός εἰμι καὶ ταπεινὸς τῇ καρδίᾳ· καὶ εὑρήσετε ἀνάπαυσιν ταῖς ψυχαῖς ὑμῶν. 30 Ὁ γὰρ ζυγός μου χρηστός, καὶ τὸ φορτίον μου ἐλαφρόν ἐστιν.
* 11:2 ιωαννης ¦ ιωανης WH † 11:2 δυο ¦ δια CT ‡ 11:4 ιωαννη ¦ ιωανει WH § 11:5 νεκροι 94.7% ¦ και νεκροι CT 3.5% * 11:6 εαν ¦ αν WH † 11:7 ιωαννου ¦ ιωανου WH ‡ 11:7 εξηλθετε ¦ εξηλθατε CT § 11:8 εξηλθετε ¦ εξηλθατε CT * 11:8 ιματιοις ¦ — CT † 11:8 βασιλειων 𝔐763 62.6% ¦ βασιλεων 𝔐441 ANT CT TR 36.9% ‡ 11:8 εισιν ¦ — WH § 11:9 εξηλθετε ¦ εξηλθατε CT * 11:9 ιδειν προφητην ¦ προφητην ιδειν SBL WH † 11:10 γαρ ¦ — CT ‡ 11:11 ιωαννου ¦ ιωανου WH § 11:12 ιωαννου ¦ ιωανου WH * 11:13 ιωαννου ¦ ιωανου WH † 11:13 προεφητευσαν ¦ επροφητευσαν CT ‡ 11:14 ηλιας ¦ ηλειας WH § 11:15 ακουειν ¦ — NA SBL WH * 11:16 παιδιοις ¦ παιδαριοις TR † 11:16 εν αγοραις καθημενοις KX(112) ¦ εν αγορα καθημενοις KX(60) PCK ¦ καθημενοις εν αγοραις ANT ¦ καθημενοις εν ταις αγοραις CT ‡ 11:16 και προσφωνουσιν ¦ α προσφωνουντα ANT CT § 11:16 εταιροις αυτων KX(76) ¦ ετεροις αυτων KX(90) HF ¦ ετεροις CT * 11:17 και ¦ — ANT CT † 11:17 υμιν 97.4% ¦ — CT 1.4% ‡ 11:18 ιωαννης ¦ ιωανης WH § 11:19 τεκνων 97.7% ¦ εργων CT 0.4% * 11:20 ηρξατο 𝔐18 ¦ ηρξατο ο ιησους 𝔐7 PCK † 11:21 χοραζιν 𝔐7 ¦ χοραζειν 𝔐8 TH WH ¦ χωραζιν 𝔐5 PCK ¦ χωραζειν 𝔐5 ‡ 11:21 βηθσαιδα 𝔐12 ¦ βηθσαιδαν 𝔐7 ST WH § 11:21 εγενοντο ¦ εγενηθησαν ANT * 11:21 σποδω ¦ σποδω καθημεναι ANT † 11:23 καπερναουμ ¦ καφαρναουμ CT ‡ 11:23 η εως του ουρανου υψωθεισα 𝔐15 ¦ η εως του ουρανου υψωθης 𝔐8 PCK ¦ μη εως ουρανου υψωθηση CT § 11:23 καταβιβασθηση 97.8% ¦ καταβηση NA SBL WH 0.4% * 11:23 εγενοντο ¦ εγενηθησαν ANT CT † 11:23 εμειναν ¦ εμεινεν CT ‡ 11:25 απεκρυψας ¦ εκρυψας CT § 11:26 εγενετο ευδοκια ¦ ευδοκια εγενετο CT * 11:29 πραος ¦ πραυς CT